Gandia ja té el cartell de la Fira i Festes 2024
22 juliol 2024

## Gandia ja té el cartell de la Fira i Festes 202422 juliol 2024Última actualització: 22 juliol 2024

![](../gestion/img/276db00f3583267c611558c7a734628b266c3ac399805e3a837bec03decd2ca0.jpg)  
  

La **regidora delegada de Turisme, Cultura i Política Festiva, Balbina Sendra**, ha presentat hui el disseny del cartell de la **Fira i Festes de Gandia 2024**, obra de l'**artista Margarida Riggio Albors**, qui també ha comparegut a la roda de premsa.

  
_«Em fa moltíssima il·lusió formar part de la col·lecció històrica de la cartelleria de les nostres festes. És un moment molt icònic i com a persona que ha viscut tota la vida ací, formar part d'aquest llegat és com complir un somni»_, ha afirmat l'autora.

  
Respecte al contingut, Riggio ha explicat que va fer la il·lustració inspirant-se en els records del que a ella més l'impactava i li agradava quan era menuda, és a dir, _«eixa sensació de tindre un personatge com el Tio de la Porra fent-ne de les seues per tota la ciutat i portant l'alegria i les ganes de començar la festa, tant als xiquets i xiquetes, com als majors»_.

  
_«Jo sempre em fixava moltíssim en com el personatge transmetia eixa energia amb els seus moviments i és el que he volgut plasmar a través del cartell»_, ha afegit després.

  
Per la seua part, l'edil ha comentat que _«enguany hem presentat el cartell més prompte perquè la idea és que forme part de tots els anuncis sobre la Fira i Festes que volem posar, tant a la platja com a la ciutat, perquè tots els turistes puguen sentir-se convidats a gaudir de les nostres festes»_.

  
També ha recordat que la campanya es complementarà amb les cercaviles del Tio de la Porra que es faran per primera línia com a part de la iniciativa 'Gandia a la Mar'.

  
Finalment, ha expressat el seu orgull perquè aquesta vegada l'Ajuntament haja apostat pel talent _«d'una dona jove amb un futur prometedor»_ a l'hora d'anunciar aquesta edició de la Fira i Festes, que serà **del 27 al 30 de setembre**.

  
**Sobre l'autora**

  
Margarida Riggio Albors va nàixer a Gandia l'any 1992 i va estudiar el Grau de Belles Arts a la Universitat Miguel Hernández d'Elx, on va decidir enfocar la seua carrera artística cap al dibuix, la pintura i la il·lustració.

  
Actualment, treballa com a _freelance_ fent encàrrecs, habitualment retrats, tant per a entitats públiques i privades, com per a particulars.

  
Entre les seues obres, destaquen la felicitació de Nadal que l'Ajuntament va fer a 2021; els cartells de la setena i la huitena edició del _Pride_ a Gandia o la portada de la revista 'Marxuquera al peu del Mondúver'.

  
A més a més, a 2021, va guanyar el I Premi Il·lustració Homenatge a la Paraula del CEIC Alfons el Vell, gràcies al qual va tindre el plaer d'il·lustrar el llibre en homenatge a Ignasi Mora, 'La roda dels somnis'.

  
_«Jo vaig conéixer a Riggio quan va guanyar aquest premi, moment en què vaig començar a seguir-la en xarxes i a interessar-me per la seua tasca. Crec que em vaig acabar d'enamorar del seu estil i de la seua qualitat quan vaig veure la portada i les il·lustracions de la revista de Marxuquera»_, ha assenyalat Sendra.